钦定古今图书集成/明伦汇编/闺媛典/第315卷 > 皇清四十八 > 周又伯妻姚氏
## 钦定古今图书集成/明伦汇编/闺媛典/第315卷 > 皇清四十八 > 周又伯妻姚氏

按《宜兴县志》：姚氏，庠生姚铉女。铉与周卫同砚，指腹缔姻。后铉生女，卫生男，名又伯，迨齿当婚。又伯患虚症，两家危虑，欲展婚期。氏谓父母曰：“病奉汤药，分内事也。” 遂归于周。不两载，又伯亡，氏誓死靡他，执妇道甚谨，同村人鲜有识其面者。